NARIADENIE KOMISIE (EÚ) 2022/2002

z 21. októbra 2022,

ktorým sa mení nariadenie (ES) č. 1881/2006, pokiaľ ide o maximálne hodnoty dioxínov a PCB podobných dioxínom v určitých potravinách

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,

keďže:

(1) Nariadením Komisie (ES) č. 1881/2006 (2) sa stanovujú maximálne hodnoty obsahu niektorých kontaminantov vrátane dioxínov a polychlórovaných bifenylov (PCB) podobných dioxínom v potravinách.

(2) Európsky úrad pre bezpečnosť potravín (ďalej len „úrad“) prijal v roku 2018 vedecké stanovisko k rizikám pre zdravie zvierat a verejné zdravie, ktoré vyplývajú z prítomnosti dioxínov a PCB podobných dioxínom v krmivách a potravinách (3). Úrad stanovil prípustný týždenný príjem 2 pg TEQ (toxický ekvivalent)/kg telesnej hmotnosti/týždeň pre sumu dioxínov a PCB podobných dioxínom. Odhady chronickej expozície človeka dioxínom a PCB podobným dioxínom prostredníctvom potravín na základe dostupných údajov o výskyte naznačujú výrazné prekročenie prípustného týždenného príjmu pre populácie všetkých vekových skupín.

(3) Úrad vo svojom vedeckom stanovisku odporučil prehodnotiť súčasné WHO2005-TEFs (faktory toxickej ekvivalencie) s cieľom zohľadniť nové údaje in vivo a in vitro, najmä pokiaľ ide o PCB-126.

(4) Svetová zdravotnícka organizácia (WHO) v súčasnosti vykonáva preskúmanie hodnôt WHO2005-TEF, ktoré by malo byť dokončené v roku 2023.

(5) Do ukončenia tohto preskúmania a s cieľom zabezpečiť vysokú úroveň ochrany ľudského zdravia je zatiaľ vhodné stanoviť maximálne hodnoty pre dioxíny a pre sumu dioxínov a PCB podobných dioxínom v potravinách, na ktoré sa ešte nevzťahujú právne predpisy Únie a v prípade ktorých boli v databáze úradu nedávno sprístupnené údaje o výskyte, ako je napríklad mäso a mäsové výrobky z kôz, koní, králikov, diviakov, pernatej zveri a diviny a pečeň z kôz, koní a pernatej zveri, a rozšíriť súčasnú maximálnu hodnotu pre slepačie vajcia na všetky hydinové vajcia s výnimkou husacích vajec.

(6) Navyše vzhľadom na to, že v prípade krabov a krabom príbuzných kôrovcov sa nekonzumuje len svalovina z končatín, ale aj svalovina z abdominálnej časti týchto kôrovcov, a to najmä v prípade kraba čínskeho, je vhodné, aby sa maximálne hodnoty uplatňovali aj na svalovinu z abdominálnej časti týchto kôrovcov.

(7) Navyše vzhľadom na dostupné údaje o výskyte a význam zabezpečenia vysokej úrovne ochrany ľudského zdravia, a to najmä v prípade zraniteľných skupín obyvateľstva, je vhodné už teraz znížiť maximálne hodnoty dioxínov a sumu dioxínov a PCB podobných dioxínom v mlieku a mliečnych výrobkoch.

(8) Nariadenie (ES) č. 1881/2006 by sa preto malo zodpovedajúcim spôsobom zmeniť.

(9) Prevádzkovateľom potravinárskych podnikov by sa mala poskytnúť primeraná lehota, aby sa mohli prispôsobiť novým maximálnym hodnotám stanoveným v tomto nariadení.

(10) Keďže určité potraviny, na ktoré sa vzťahuje toto nariadenie, majú dlhú trvanlivosť, malo by byť povolené, aby potraviny, ktoré boli zákonne uvedené na trh pred dátumom uplatňovania tohto nariadenia, zostali na trhu.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k nariadeniu (ES) č. 1881/2006 sa mení v súlade s prílohou k tomuto nariadeniu.

Článok 2 Potraviny uvedené v prílohe, ktoré boli zákonne uvedené na trh pred 1. januárom 2023, môžu zostať na trhu až do ich dátumu minimálnej trvanlivosti alebo dátumu spotreby.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. januára 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 21. októbra 2022 Za Komisiu predsedníčka Ursula VON DER LEYEN

(1) Ú. v. ES L 37, 13.2.1993, s. 1.

(2) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(3) Scientific Opinion on the risk for animal and human health related to the presence of dioxins and dioxin-like PCBs in feed and food (Vedecké stanovisko k rizikám pre zdravie zvierat a verejné zdravie, ktoré vyplývajú z prítomnosti dioxínov a PCB podobných dioxínom v krmivách a potravinách). Vestník EFSA (EFSA Journal) (2018) 16(11):5333, 331 s, https://doi.org/10.2903/j.efsa.2018.5333.